Janko Silan

Janko Silan (vlastným menom Ján Ďurka; * 24. november 1914, Sila – † 16. máj 1984, Važec) bol slovenský básnik katolíckej moderny a rímskokatolícky kňaz.

 Životopis 
Po absolvovaní ľudovej školy v Sile (dnes časť obce Nové Sady) vyštudoval gymnázium v Nitre. V rokoch 19361941 študoval teológiu v Spišskej Kapitule a 22. júna 1941 bol v katedrále sv. Martina v Spišskej Kapitule vysvätený za kňaza. Na svoje prvé kaplánske miesto prišiel do Ždiaru k administrátorovi Jánovi Kušnírovi. V Tatrách strávil niekoľko rokov svojho života. Zo Ždiaru vo februári 1945, bezprostredne po vstupe Červenej armády, odišiel do Liptovského Hrádku. Krátko potom založil vydavateľstvo a časopis Verbum a začal redigovať edíciu „Lux“. Neskôr odišiel do Važca, kde pôsobil ako správca farnosti.

Básnik Karol Strmeň nazval v roku 1981 Silana „svätcom slovenskej poézie”. V archíve Slovenskej národnej knižnice v Martine sa nachádza 3 809 jednotiek Silanovej rukopisnej pozostalosti.

 Tvorba 
Prvé básne začal písať už ako gymnazista, uverejňoval ich od roku 1933 v časopisoch Svojeť, Pero, Elán, Kultúra a Slovenské pohľady. Počas jeho pobytu v Tatrách ho ovplyvnila tvorba básnika Rainera Maria Rilkeho. V tvorbe čerpal z vlastných trpkých zážitkov a skúseností a snažil sa z hľadiska kresťanského učenia básnicky definovať zmysel ľudskej existencie. Sústredil sa na osud človeka a básnika v zložitých životných situáciách. V ďalších zbierkach postupne opúšťal pesimistický tón, i keď sa ho úplne nezbavil. Prekonával ho však svojím kresťanským svetonázorom. Jeho verš je technicky vyzretý, disciplinovaný a melodický. Z politických a ideologických dôvodov sa po vojne odmlčal a až po dvadsiatich rokoch, v roku 1969 sa literárne vrátil básnickou zbierkou Oslnenie.

 Dielo 
 1936 – Kuvici
 1939 – Rebrík do neba
 1941 – Slávme to spoločne
 1943 – Kým nebudeme doma
 1943 – Piesne z Javoriny
 1947 – Piesne zo Ždiaru
 1948 – Úbohá duša na zemi
 1966 – Triptych I
 1966 – Triptych II.: Tri návštevy
 1967 – Sám s vami, knižný výber z dovtedajšej tvorby. Bratislava: Slovenský spisovateľ, 1967. 116 s.; mimo edície, zodpovedný redaktor Milan Kraus, doslov Cyril Kraus.
 1968 – Triptych III.: Dve bolesti, jedna radosť
 1969 – Triptych IV: Tri balady
 1969 – Oslnenie. Bratislava: Slovenský spisovateľ, 1969. 128 s. ; edícia Slovenská poézia (redigujú M. Kraus a J. Stacho); zodpovedný redaktor Milan Kraus.
 1980 – Katolícke piesne z Važca
 1984 – Ja som voda a iné verše. Rím: Slovenský ústav svätého Cyrila a Metoda v Ríme, 1984. 110 s. ; edícia Lýra; redigoval Gorazd Zvonický
 1990 – Piesne z Važca, výber zo zbierky Katolícke piesne z Važca. Bratislava: Smena, 1990. 122 s. ISBN 80-221-0095-1; mimo edície; doslov a edičnú poznámku napísal Michal Chuda, zodp. redaktor Teodor Križka
 1991 – Dom opustenosti (dielo bolo dokončené už v roku 1970)

 Ocenenia 
 2014: Cena Fra Angelica za prínos kresťanských hodnôt do slovenského umenia za rok 2013, za celoživotné dielo in memoriam; udeľuje Rada pre vedu, vzdelanie a kultúru pri Konferencii biskupov Slovenska.

 Referencie 

 Literatúra 










 Externé odkazy 

 Janko Silan  na webe obce Nové Sady
 Zoznam diel Janka Silana v súbornom katalógu Slovenskej národnej knižnice
 Básne katolíckeho kňaza Janka Silana oslovujú aj neveriacich. Daniel Hevier mladší ich dal zhudobniť – rozhovor Karola Sudora s Danielom Hevierom ml. o hudobnom projekte Janko Silan – živý básnik (Denník N, 2024)

Kategória:Osobnosti z Nových Sadov (okres Nitra)
Kategória:Slovenskí spisovatelia
Kategória:Slovenskí básnici
Kategória:Slovenskí rímskokatolícki kňazi
Kategória:Katolícka moderna